Na osnovu člana 23. stav 2. Zakona o referendumu i narodnoj inicijativi ("Službeni glasnik RS", br. 48/94 i 11/98), a shodno članu 86. Zakona o izboru narodnih poslanika ("Službeni glasnik RS", br. 35/00 i 18/04),

Republička izborna komisija, na sednici održanoj 2. novembra 2006. godine, utvrdila je

**I Z V E Š T A J

O REZULTATU REPUBLIČKOG REFERENDUMA RADI POTVRĐIVANjA NOVOG USTAVA REPUBLIKE SRBIJE**

**I**

Republički referendum radi potvrđivanja novog Ustava Republike Srbije raspisala je Narodna skupština Odlukom o raspisivanju republičkog referenduma radi potvrđivanja novog Ustava Republike Srbije ("Službeni glasnik RS", broj 83/06), 30. septembra 2006. godine.

Republički referendum je sprovela Republička izborna komisija, kao i opštinske komisije za sprovođenje republikog referenduma i glasački odbori, koje je obrazovala Republička izborna komisija.

Glasanje na republičkom referendumu obavljeno je 28. i 29. oktobra 2006. godine na 8.401 glasačkom mestu u Republici Srbiji i 40 glasačkih mesta u inostranstvu.

**II**

Rezultat referenduma je sledeći:

Od ukupno 6.639.385 građana Republike Srbije, koji imaju biračko pravo i koji su upisani u birački spisak, prema izvodima iz biračkih spiskova i posebnim izvodima iz biračkih spiskova glasalo je 3.645.517 glasača, odnosno 54,91% od ukupnog broja glasača.

Primljeno je ukupno 6.668.097 glasačkih listića, od čega je ostalo neupotrebljeno 3.023.763 glasačka listića.

Nevažećih glasačkih listića bilo je 25.866, a važećih glasačkih listića 3.619.221.

Na referendumsko pitanje: "Da li ste za potvrđivanje novog Ustava Republike Srbije", odgovor: "DA" dala su 3.521.724 glasača, odnosno 53,04% od ukupnog broja upisanih glasača, a odgovor: "NE" dalo je 97.497 glasača, odnosno 1,47% od tog broja.

Na osnovu ovih rezultata glasanja, Republička izborna komisija je utvrdila:

- da je referendum punovažan u smislu člana 24. stav 1. Zakona o referendumu i narodnoj inicijativi, jer je na njemu glasala većina građana koji imaju biračko pravo i koji su upisani u birački spisak;

- da se na referendumu zaokruživanjem reči: "DA" izjasnilo 3.521.724 glasača, što čini više od polovine ukupnog broja građana koji imaju biračko pravo i koji su upisani u birački spisak, čime se akt o promeni Ustava smatra konačno usvojenim.

Polazeći od izloženog, Republička izborna komisija utvrđuje da je republički referendum radi potvrđivanja novog Ustava Republike Srbije uspešno obavljen u skladu sa Zakonom o referendumu i narodnoj inicijativi, te proglašava rezultat referenduma punovažnim.

**III**

Ovaj izveštaj objaviti u "Službenom glasniku Republike Srbije".

02 Broj: 014-795/06
U Beogradu, 2. novembar 2006. godine

**REPUBLIČKA IZBORNA KOMISIJA**

PREDSEDNIK
Mihailo Rulić